Roby Schaeffer
De Roby Schaeffer oder Robert Schaeffer, gebuer de 7. November 1930 zu Esch-Uelzecht a gestuerwen den 23. Abrëll 2014 zu Liberty am Missouri, war e lëtzebuergesche Liichtathlet an Diplomat.

Säi Liewen
No senger Première a sengem Studium zu Paräis op der École des hautes études commerciales huet hie post-universitär Studien op der University of Kansas gemaach. Zanterhier huet hien zu Kansas City gelieft. Hie war zanter 1972 Honorarkonsul vu Lëtzebuerg zu Kansas City. Hien huet ënner anerem dozou bäigedroen, datt verschidde Gemengen zu Lëtzebuerg Partnerstied vu Liberty oder North Kansas City sinn. Hie war President vun der Luxembourg Heritage Society déi d'Lëtzebuerger Kultur an den USA verbreet huet.

Hien huet Lëtzebuerg op den Olympesche Summerspiller 1952 zu Helsinki vertrueden, wou hien an der 4x400 Meter Staffel zesumme mam Gérard Rasquin, Fred Hammer a Jean Hamilius de lëtzebuergesche Landesrekord (bis 1998) gelaf ass. An den 200 Meter hat hien och laang Zäit de Rekord.

Hie war bestuet an hat zwee Kanner.

Auszeechnungen 
 Chevalier de l'Ordre de Mérite du Grand-Duché de Luxembourg
 Commandeur de l'Ordre de Mérite du Grand-Duché de Luxembourg (2002)
 Officier de l'Ordre de la Couronne de Chêne (1993)

Um Spaweck 
 Biographie mat Foto vum Robert Schaeffer op der Websäit vum lëtzebuergeschen Ausseministère

Kuckt och 

Gebuer 1930
Lëtzebuergesch Leefer
Lëtzebuergesch Olympioniken
Chevalier de l'Ordre de Mérite du Grand-Duché de Luxembourg
Lëtzebuergesch Diplomaten
Gestuerwen 2014